กฟผ.เผยโรงไฟฟ้าภาคใต้ยังเดินเครื่องปกติ หลัง JDA-A18 หยุดจ่ายก๊าซฯวันที่ 2
กฟผ.เผยโรงไฟฟ้าภาคใต้ยังเดินเครื่องปกติ หลัง JDA-A18 หยุดจ่ายก๊าซฯวันที่ 2
23 ก.ค. 2558

การไฟฟ้าฝ่ายผลิตแห่งประเทศไทย (กฟผ.) แจ้งว่า เมื่อวันที่ 22 กรกฎาคม 2558 ที่ผ่านมา ซึ่งเป็นวันที่ 2 ของการหยุดจ่ายก๊าซธรรมชาติเพื่อซ่อมบำรุงแหล่งก๊าซฯ พัฒนาร่วมไทย – มาเลเซีย (JDA-A18) ระหว่างวันที่ 21 – 25 กรกฎาคม 2558 พบว่าการผลิตและส่งไฟฟ้าของภาคใต้ยังเป็นปกติ สามารถรองรับการใช้ไฟฟ้าของภาคใต้อย่างเพียงพอ โดยมีการใช้ไฟฟ้าสูงสุดของภาคใต้เท่ากับ 2,256.35 เมกะวัตต์ เมื่อเวลา 19.22 น. ซึ่งโรงไฟฟ้าทุกโรงสามารถเดินเครื่องได้โดยไม่มีเหตุขัดข้อง
ทั้งนี้ ปริมาณการใช้ไฟฟ้าสูงสุดของภาคใต้สูงขึ้นอย่างต่อเนื่อง และคาดว่าจะมีการใช้ไฟสูงขึ้นอีกในอนาคต กฟผ. จึงขอความร่วมมือประชาชนปฏิบัติตามมาตรการ 3 ป. คือ 1) ปิดไฟฟ้าดวงที่ไม่จำเป็น 2) ปรับแอร์ 25 องศา และ 3) ปลดปลั๊กเมื่อเลิกใช้ พร้อมทั้งลดการใช้ไฟฟ้า ในช่วงเวลาความต้องการใช้ไฟฟ้าสูงสุด คือระหว่างเวลา 18.00-22.00 น. เพื่อความมั่นคงของระบบไฟฟ้า และตอบสนองการใช้ไฟฟ้าของประชาชนได้อย่างเพียงพอ